Beurtkrag geld nou deurnagArgieffoto bloot ter illustrasie. (Foto: Unsplash) Fase 2-beurtkrag sal nou Donderdag deurnag ingestel word. Dié verandering in skedule volg nadat Eskom aanvanklik aangekondig het dat fase 2 daagliks van 05:00 tot 22:00 tot Saterdag sal duur. Dié reëling geld steeds met die uitsondering dat beurtkrag vanaand nié 22:00 opgeskort sal word nie en deurnag tot Vrydag 22:00 sal geld. Eskom sê in ’n verklaring die bykomende beurtkrag is nodig om die pompopgaarskemas te bestuur en te bewaar aangesien die kragvoorsiener die afgelope vier dae grootliks op sy noodopwekkingsreserwes staatgemaak het. Beurtkrag is vroeër vandeesweek weer ingestel weens vertragings met die inwerkingstelling van verskeie eenhede, asook onbeplande instandhoudingswerk wat gedoen moes word. Altesaam 4 588 MW was teen Donderdagmiddag weens beplande instandhoudingswerk nie beskikbaar nie, terwyl nog 15 204 MW aan kragkapasiteit weens onbeplande kragonderbrekings nie beskikbaar was nie. #POWERALERT1 Stage 2 loadshedding will be implemented throughout Thursday night; thereafter Stage 2 loadshedding will continue to be implemented daily at 05:00 – 22:00 until Saturday as previously communicated pic.twitter.com/3VBvWlpa7f — Eskom Hld SOC Ltd (@Eskom_SA) September 8, 2022